Document ID: 31988D0450

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Ιουνίου 1988
που εξουσιοδοτεί τα κράτη μέλη να θεσπίσουν ενδοκοινοτική επίβλεψη των εισαγωγών για θέση σε κατανάλωση ορισμένων προϊόντων της βιομηχανίας σιδήρου και χάλυβα που κατάγονται από ορισμένες τρίτες χώρες και υπάγονται στη συνθήκη για την ίδρυση της Ευρωπαϊκής Κοινότητας Άνθρακα και Χάλυβα και που βρίσκονται σε ελεύθερη κυκλοφορία στην Κοινότητα
(88/450/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, ιδίως το άρθρο 71 τρίτο εδάφιο,
τις αιτήσεις που υπέβαλαν τα κράτη μέλη,
Εκτιμώντας:
ότι σύμφωνα με τις διατάξεις της συνθήκης ΕΚΑΧ η αρχή της ελεύθερης κυκλοφορίας ισχύει κατ' επέκταση και στα προϊόντα καταγωγής τρίτων που τίθενται σε ελεύθερη κυκλοφορία σε ένα από τα κράτη μέλη·
ότι οι διατάξεις αυτές εμποδίζουν, στις ενδοκοινοτικές συναλλαγές την έστω και εντελώς τυπική απαίτηση αδειών εισαγωγής ή οποιασδήποτε άλλης παρόμοιας διαδικασίας·
ότι για να αντιμετωπιστεί η κρίση στον τομέα των προϊόντων σιδήρου και χάλυβα η Επιτροπή ενέκρινε μέτρα που εφαρμόζονται τόσο σε εσωτερικό όσο και σε εξωτερικό επίπεδο· ότι στα πλαίσια αυτά εγκρίθηκαν μέτρα σχετικά με τις εισαγωγές ορισμένων προϊόντων καταγωγής ορισμένων τρίτων χωρών με στόχο να διασφαλιστεί η τήρηση των παραδοσιακών ροών του εμπορίου μεταξύ της Κοινότητας και των χωρών αυτών μεταξύ άλλων και στο περιφερειακό επίπεδο·
ότι το σύνολο των μέτρων αυτών δεν αρκεί για την εξάλειψη των κινδύνων εκτροπής του εμπορίου των εν λόγω προϊόντων·
ότι υπό τις συνθήκες αυτές επιβάλλεται καταρχήν να εξασφαλιστεί η πλήρης εικόνα των προβλεπόμενων εισαγωγών προϊόντων καταγωγής τρίτων χωρών που τίθενται σε ελεύθερη κυκλοφορία σε ορισμένα κράτη μέλη και των όρων σύμφωνα με τους οποίους πραγματοποιούνται οι εισαγωγές αυτές· ότι συνεπώς πρέπει να εξουσιοδοτηθούν τα κράτη μέλη να θεσπίσουν προκαταρκτική επίβλεψη των εισαγωγών αυτών υποβάλλοντάς τες σε έκδοση άδειας εισαγωγής·
ότι η χορήγηση αυτής της άδειας εισαγωγής πρέπει να γίνεται αυτόματα, μέσα σε καθορισμένα χρονικά όρια και για όλες τις ζητούμενες ποσότητες·
ότι αυτά τα μέτρα επίβλεψης πρέπει να υπόκεινται σε αυστηρούς χρονικούς περιορισμούς·
ότι, για να μην καταστεί ο έλεγχος καταγωγής εμπόδιο στις ενδοκοινοτικές συναλλαγές, πρέπει να προβλεφθεί ότι γενικά τα κράτη μέλη υποχρεώνονται, κατά τη διεξαγωγή των διατυπώσεων που συνδέονται με την εισαγωγή προϊόντων με προέλευση άλλο κράτος μέλος, να περιορίζονται στο να ζητούν από τον εισαγωγέα απλή δήλωση για την καταγωγή του προϊόντος που είναι κανονικά σε θέση να γνωρίζει ο εισαγωγέας·
ότι κρίνεται σκόπιμο να κοινοποιούν περιοδικά τα κράτη μέλη στην Επιτροπή τα πορίσματα αυτής της επίβλεψης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Καθένα από τα κράτη μέλη που απαριθμούνται στο παράρτημα εξουσιοδοτούνται να προβαίνουν σε εισαγωγές που προορίζονται για θέση σε κατανάλωση και καλούνται στο εξής «εισαγωγές», των προϊόντων του τομέα σιδήρου και χάλυβα τα οποία υπάγονται στη συνθήκη για την ίδρυση της Ευρωπαϊκής Κοινότητας Άνθρακα και Χάλυβα και απαριθμούνται στο παράρτημα, καταγωγής τρίτων χωρών που αναφέρονται στο παράρτημα και βρίσκονται σε ελεύθερη κυκλοφορία στα άλλα κράτη μέλη, με την επιφύλαξη της προσκόμισης στις αρμόδιες αρχές της άδειας εισαγωγής.
2. Η άδεια εισαγωγής εκδίδεται ή θεωρείται από τα κράτη μέλη δωρεάν και για όλες τις ζητούμενες ποσότητες, αμέσως μετά την παραλαβή της αίτησης και το αργότερο σε προθεσμία το πολύ δέκα εργάσιμων ημερών μετά την υποβολή της αίτησης, με την επιφύλαξη των μέτρων προστασίας που έχουν ενδεχομένως εγκριθεί βάσει του άρθρου 71 τρίτο εδάφιο της συνθήκης.
3. Η περίοδος ισχύος της άδειας εισαγωγής είναι τρεις μήνες.
4. Οι άδειες εισαγωγής που χρησιμοποιούνται εξ ολοκλήρου επιστρέφονται αμέσως στην υπηρεσία που τις εξέδωσε. Οι άδειες που δεν χρησιμοποιήθηκαν ή χρησιμοποιήθηκαν μερικά επιστρέφονται στην υπηρεσία που τις εξέδωσε εντός πέντε εργάσιμων ημερών μετά τη λήξη της περιόδου ισχύος τους.
Άρθρο 2
1. Η αίτηση του εισαγωγέα αναφέρει:
α) την χώρα καταγωγής και το κράτος προέλευσης·
β) την περιγραφή του εμπορεύματος και τον κωδικό ΣΟ·
γ) την ποσότητα των προϊόντων σε τόνους·
δ) το όνομα, τη διεύθυνση, τον αριθμό τηλεφώνου και τον αριθμό τέλεξ του αιτούντος·
ε) τα στοιχεία βάσει των οποίων χαρακτηρίζονται τα εμπορεύματα ως δεύτερης διαλογής ή ενδεχομένως ποιότητας κατώτερης απ' αυτήν που προβλεπόταν αρχικά·
στ) τα στοιχεία παραπομπής σε τυχόν προηγούμενη αίτηση για άδεια εισαγωγής σχετικά με τα ίδια προϊόντα.
Τα κράτη μέλη δεν μπορούν να ζητήσουν συμπληρωματικά στοιχεία.
2. Ο εισαγωγέας πρέπει να κάνει υπεύθυνη δήλωση σχετικά με την ακρίβεια των στοιχείων της αίτησής του για άδεια εισαγωγής και να υποβάλλει προς απόδειξη δύο αντίγραφα της σύμβασης ή των συμβάσεων αγοράς που αιτιολογούν την εισαγωγή ή της βεβαίωσης ή των βεβαιώσεων παραγγελίας του πωλητή.
Άρθρο 3
1. Κατά τη διεξαγωγή των διατυπώσεων που συνδέονται με την εισαγωγή προϊόντων ενός είδους που αποτελεί αντικείμενο ενδοκοινοτικών μέτρων επίβλεψης οι αρμόδιες αρχές του κράτους μέλους εισαγωγής μπορούν να ζητήσουν από τον εισαγωγέα να αναφέρει την καταγωγή των προϊόντων στην τελωνειακή δήλωση ή στην αίτηση για άδεια εισαγωγής.
2. Δεν μπορούν να ζητηθούν συμπληρωματικά δικαιολογητικά έγγραφα με εξαίρεση τις περιπτώσεις κατά τις οποίες υπάρχουν σοβαρές και βάσιμες αμφιβολίες που καθιστούν τα έγγραφα αυτά απαραίτητα για να διαπιστωθεί με βεβαιότητα η πραγματική καταγωγή του προϊόντος. Ωστόσο, το αίτημα για την υποβολή συμπληρωματικών δικαιολογητικών εγγράφων δεν μπορεί να αποτελέσει εμπόδιο για την εισαγωγή των εμπορευμάτων.
Άρθρο 4
1. Τα κράτη μέλη ενημερώνουν την Επιτροπή εντός των δέκα πρώτων ημερών κάθε μηνός σχετικά με:
α) τις ποσότητες σε τόνους για τις οποίες εκδόθηκαν άδειες εισαγωγής κατά τον προηγούμενο μήνα·
β) τις ποσότητες σε τόνους για τις οποίες οι άδειες εισαγωγής κατέστησαν ληξιπρόθεσμες κατά τον προηγούμενο μήνα χωρίς να χρησιμοποιηθούν εξ ολοκλήρου ή εν μέρει από τους εισαγωγείς·
γ) τις ποσότητες σε τόνους που κατά τον προηγούμενο μήνα αποτέλεσαν αντικείμενο συνολικής ή μερικής ανανέωσης μιας άδειας εισαγωγής που είχε χορηγηθεί προηγουμένως.
2. Οι ανακοινώσεις των κρατών μελών περιλαμβάνουν:
α) την κατανομή ανά προϊόν, σύμφωνα με τους κωδικούς ΣΟ·
β) την κατανομή ανά κράτος μέλος προέλευσης και ανά χώρα καταγωγής.
Άρθρο 5
Η παρούσα απόφαση απευθύνεται στα κράτη μέλη.
Η παρούσα απόφαση εφαρμόζεται έως τις 31 Δεκεμβρίου 1988.
Βρυξέλλες, 27 Ιουνίου 1988.

Labels: 1
3
5